KOMISIJOS REGLAMENTAS (EB) Nr. 102/2007
2007 m. vasario 2 d.
patvirtinantis Tarybos reglamente (EB) Nr. 577/98 numatyto migrantų ir jų tiesioginių palikuonių padėties darbo rinkoje 2008 m. ad hoc modulio specifikacijas ir iš dalies keičiantis Reglamentą (EB) Nr. 430/2005
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. kovo 9 d. Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje (1), ypač į jo 4 straipsnio 2 dalį,
kadangi:
(1)
2003 m. birželio mėn. Europos Vadovų Tarybos susitikime Salonikuose buvo teigiama, kad sėkminga migrantų integracija prisideda prie socialinės sanglaudos ir ekonominės gerovės bei padeda spręsti demografines ir ekonomines problemas, su kuriomis šiuo metu susiduria Europos Sąjunga, bei buvo kviečiama toliau dirbti šioje srityje. Be to, Europos Vadovų Taryba atvirai kvietė atlikti tikslią ir objektyvią šių problemų analizę, kad būtų lengviau kurti ir skatinti politines veiksmingesnio migracijos Europoje valdymo iniciatyvas. Veiksmingos integracijos politikos būtinybė buvo dar kartą akcentuojama 2004 m. lapkričio mėn. Briuselyje Europos Vadovų Tarybos patvirtintoje „Hagos programoje“.
(2)
Kaip pabrėžta Komisijos pirmajame metiniame pranešime apie migraciją ir integraciją (2) nepakankamos galimybės gauti darbą buvo išskirtos kaip didžiausia kliūtis integruotis, todėl ši problema yra svarbiausias politinis nacionalinės integracijos politikos prioritetas.
(3)
Dėl šios priežasties reikalingas išsamus ir palyginamas duomenų apie migrantų ir jų tiesioginių palikuonių padėtį darbo rinkoje rinkinys, kad būtų galima stebėti, kaip siekiama bendrų Europos užimtumo strategijos ir socialinės integracijos proceso tikslų.
(4)
Komisija pasiūlyme dėl Europos Parlamento ir Tarybos sprendimo, įsteigiančio Bendrijos užimtumo ir socialinio solidarumo programą (PROGRESS) (3) 1 skyriuje (Užimtumas) numatomas susijusios veiklos (įskaitant veiksmus statistikos srityje) finansavimas. Šie veiksmai turėtų būti įgyvendinami šiuo reglamentu.
(5)
Į 2005 m. kovo 7 d. Komisijos reglamentą (EB) Nr. 384/2005, patvirtinantį 2007-2009 m. ad hoc modulių programą dėl darbo jėgos atrankinio tyrimo, numatyto Tarybos reglamentu (EB) Nr. 577/98 (4) jau buvo įtrauktas migrantų ir jų tiesioginių palikuonių padėties darbo rinkoje ad hoc modulis. Šio modulio kintamųjų sąrašas turėtų būti nustatytas iki 2006 m. gruodžio mėn.
(6)
Reglamente (EB) Nr. 384/2005 taip pat numatyta, kad 2008 m. modulio įgyvendinimas priklausys nuo tyrimų, atliktų iki 2005 m. pabaigos, rezultatų. Eurostatas šiuos tyrimų rezultatus pristatė valstybių narių socialinės statistikos direktorių susitikime 2005 m. rugsėjo mėn. Buvo padaryta išvada, kad valstybės narės ir Eurostatas turėtų toliau rengtis 2008 m. moduliui.
(7)
Kad pateikiami duomenys būtų patikimi ir kokybiški, kai kurie šio reglamento priede aprašyti kintamieji turėtų būti neprivalomi valstybėms narėms, kuriose migrantų imties dydis yra nedidelis.
(8)
Siekiant, kad migrantų padėties darbo rinkoje analizė būtų tinkamesnė, reikia keisti 2005 m. kovo 15 d. Komisijos reglamento (EB) Nr. 430/2005, įgyvendinančio Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje dėl naudotino kodifikavimo duomenims nuo 2006 m. perduoti ir imties dalies panaudojimo duomenims apie struktūrinius kintamuosius rinkti (5) II priedo 19 ir 20 skiltis, renkant informaciją apie atvykimo į priimančiąją šalį metus ir asmens amžių atvykimo metu; tai bus du pagrindiniai aiškinamieji kintamieji analizuojant integraciją į darbo rinką.
(9)
Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Išsamus kintamųjų, kurie turi būti surinkti 2008 m. naudojant migrantų ir jų tiesioginių palikuonių padėties darbo rinkoje ad hoc modulį, sąrašas pateikiamas šio sprendimo priede.
2 straipsnis
Priedo 213, 214, 215, 216, 217, 218 ir 219 skiltys yra neprivalomos Čekijai, Danijai, Estijai, Latvijai, Lietuvai, Vengrijai, Maltai, Lenkijai, Slovėnijai, Slovakijai ir Suomijai.
3 straipsnis
Reglamento (EB) Nr. 430/2005 II priedo 19 ir 20 skilčių tekstas keičiamas šiuo tekstu:
„YEARESID
19/20
KASMET
Gyvenimo šioje šalyje metai
Kiekvienas asmuo“
00
Gimęs (-usi) šioje šalyje
01-99
Šioje šalyje pragyventų metų skaičius
Neužpildyta
Nėra atsakymo
4 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. vasario 2 d.